Dominic Samuel Fritz, neamțul care a avut o campanie virală încă de la anunțarea candidaturii, a fost desemnat, sâmbătă, drept candidatul partidului la alegerile locale pentru Primăria Timișoara, din 2020.

Votul pentru desemnarea candidatului USR la Primăria Timișoara a început încă de miercuri, la el putând participa toți membrii USR Timișoara. Peste 100 dintre aceștia au votat până sâmbătă, ceilalți optând să participe la conferința de alegeri care a avut loc la Hotel Continental.

În urma numărării celor 211 voturi exprimate (dintr-un total de 470 de membri ai USR Timișoara), comisia a anunțat că două voturi au fost anulate. Cele mai multe voturi valabil exprimate – 114 – au fost obținute de Dominic Samuel Fritz, care a câștigat aceste alegeri interne cu un procent de 54,44 la sută. Surprinzător, pe locul doi a ieșit Alexandru Cadar, care a obținut 45 de voturi – 21,53 la sută. El a fost urmat de senatorul USR de Timiș, Nicu Fălcoi, care a fost votat de 41 de membri – 19,62 la sută. Pe ultimul loc a ieșit Aida Szilagyi, care a obținut 9 voturi – 4,31 la sută.

În discursul câștigător, Dominic Fritz le-a reamintit membrilor USR Timișoara că greul abia acum începe, deoarece mai au doar 11 luni pentru a-l bate pe primarul în funcție, Nicolae Robu, la alegerile locale din 2020.

În discursul susținut înaintea votului, Fritz a reamintit că a venit în Timișoara pentru a lucra la o casă de copii, iar aici a învățat ce înseamnă neputința.

„Lecția cea mai importantă din viața mea am învățat-o în Timișoara. Am lucrat ca voluntar la o casă de copii. (…) Cel mai important lucru pe care l-am învățat atunci a fost propria mea neputință. Să accepți că nu le poți schimba pe toate. Acești copii m-au învățat că în momentul în care accept asta mă pot concentra pe ce pot schimba. Acceptarea propriei neputințe îmi dă energie să pot să descopăr propria mea putere. De ce vorbesc despre neputință într-un discurs politic, când politica este despre putere. Mi-am dat seama că acea lecție se aplică și la politică. În februarie 2017 am ieșit în stradă, în Berlin și Timișoara și am ținut un discurs încercând să îmi gestionez propria mea furie și neputință. Nu pot schimba că s-a murit la Colectiv, că CCR e plină de politruci, nu pot schimba că Donald Trump e președintele SUA, dar, hei, îl pot schimba pe primarul Timișoarei”, a spus Fritz.